Helene Brydensholt (ALT), 2025-10-23:
Tak for det.
Så gik tiden i gang.
Jeg vil starte med at rette blikket ud i verden og mod Wales, for i Wales ansatte parlamentet for nogle år siden en trivselskommissær for fremtidige generationer, som også bliver kaldt en fremtidskommissær.
Den her kommissærs arbejde har bl.a. resulteret i, at man i Wales har taget en politisk beslutning om at bremse alle motorvejsprojekter i fremtiden.
Det gjorde modige politikere med henvisning til motorvejenes store konsekvenser for klimaet, for miljøet, for naturen og for folkesundheden samt det faktum, at de milliarder, der var planlagt til at blive brugt på motorvej, ville blive brugt bedre på andre vigtige samfundsudfordringer.
I Wales har man altså nu vendt transportstrategien på hovedet, så gang og cyklisme vægtes højest og individuelt brug af biler lavest.
At man i Danmark kan finde på at bygge motorvej midt i en biodiversitetskrise, i en klimakrise, og at man vil prioritere milliarder til motorvej frem for andre vigtige formål, det kan være social ulighed, det kan være folkeskolen, det kan være et dagtilbud, det kan være til mennesker med handicap, listen er uendelig, forstår jeg ikke, og det gør Alternativet heller ikke.
Jeg vil derfor også rette en skarp kritik mod de partier, der er med i aftalen, for at svigte de værdier og de politiske standpunkter, man ellers går og siger man står for.
Det gælder først og fremmest de partier, der påstår, at de er grønne.
Listen over svigtet her er lang, og vi har allerede været inde på det i dag.
Det gælder først og fremmest, at motorvejen vil ødelægge værdifuld natur, det er f.eks. den gamle egeskov, der ligger tæt på Viborg.
Den vil smadre levesteder for dyr og insekter, som vi burde passe på og ikke udrydde ved at køre en bulldozer hen over dem.
Så kommer vi til miljøet og drikkevandet.
Anlægsprojektet vil unægtelig påvirke det nære og det lokale miljø, og det gælder især de to store drikkevandsmagasiner, som også blevet nævnt flere gange i dag, som man har valgt at føre motorvejen lige hen over.
Det er drikkevandsmagasiner, som forsyner hele byen Viborg, altså over 40.000 indbyggere, med rent drikkevand.
Dertil kommer de luft- og støjgener, som motorvejen vil give dem, der bor tæt på den.
Det har vi også været inde på i dag.
Til sidst har vi jo klimaet.
Foruden de udledninger, som der vil komme fra selve anlæggelsen af motorvejen, er der selvfølgelig også de udledninger, der vil komme efterfølgende, og der vil komme flere udledninger, fordi man kommer til at køre længere.
Så er der de blå partier.
Dem vil jeg også gerne rette en kritik imod.
Det er dem, der siger, at de vil beskytte landdistrikterne, og at de står for det gode liv på landet.
Jeg skal hilse fra en masse beboere i landsbyerne Finderup, Ravnstrup og Hald Ege og sige, at de føler sig svigtet.
For beboerne i Finderup vil motorvejen betyde, at deres lille fredelige landsby vil blive smadret af en evig larm fra motorvejen, luftforurening og øget trafik gennem deres lille by, og for borgerne i Ravnstrup betyder det også mere larm, samt at deres sikre cykel- og skolevej til byen Hald Ege vil blive blokeret, så børn og voksne skal ud på en flere kilometer ekstra omvej og en farlig rute til dagtilbud, til skole, til fritidsaktiviteter og besøg hos venner og familie.
Man vil altså lægge en berlinmur mellem to landsbyer og skille mennesker, der deler dagligdag, familiebånd og venskaber.
Alt det her er sket uden nogen reel demokratisk inddragelse af de mennesker, der kommer til at bo allertættest på motorvejen.
De partier, der stemmer for flere motorveje i Danmark, vælger motorvej over mennesker, de vælger asfalt over arternes overlevelse, og de vælger dæk over rent drikkevand.
Jeg og Alternativet håber, at partierne kommer på bedre tanker, inden det er for sent.
Tak for ordet.